Πρόγραμμα επιχορήγησης ιδιωτικών επιχειρήσεων και κοινωνικών συνεταιριστικών επιχειρήσεων (ΚοινΣΕΠ) καθώς και ελεύθερων επαγγελματιών, πρώην εγγεγραμμένων ανέργων, ανακοίνωσε ο ΟΑΕΔ.

Συγκεριμένα, με το πρόγραμμα «Ενίσχυσης της Ρευστότητας και Στήριξης της Απασχόλησης» επιχορηγούνται ιδιωτικές επιχειρήσεις και ΚοινΣΕΠ που δημιούργησαν νέες θέσεις εργασίας μεταξύ 1-1-2015 και 31-8-2015, προκειμένου να διατηρήσουν αυτές τις θέσεις, καθώς και νέοι ελεύθεροι επαγγελματίες και μέλη ΚοινΣΕΠ πρώην άνεργοι, που έκαναν έναρξη επιτηδεύματος μεταξύ 1-1-2014 και 31-8-2015, ώστε να διατηρήσουν την δραστηριότητά τους.

Τη Δευτέρα 23 Νοεμβρίου ξεκινά η υποβολή αιτήσεων για τις Διοικητικές Περιφέρειες του άξονα προτεραιότητας 7 (Περιφέρειες Ανατολικής Μακεδονίας Θράκης, Δυτικής Ελλάδας, Πελοποννήσου, Ηπείρου, Θεσσαλίας, Κρήτης, Βορείου Αιγαίου και Ιονίων Νήσων).

Το πρόγραμμα συγχρηματοδοτείται από το Ευρωπαϊκό Κοινωνικό Ταμείο στο πλαίσιο του Επιχειρησιακού Προγράμματος «Ανάπτυξη Ανθρώπινου Δυναμικού 2007 – 2013», όσον αφορά στις Περιφέρειες Ανατολικής Μακεδονίας Θράκης, Δυτικής Ελλάδας, Πελοποννήσου, Ηπείρου, Θεσσαλίας, Κρήτης, Βορείου Αιγαίου και Ιονίων Νήσων.

Οι λεπτομέρειες, οι όροι υλοποίησης του προγράμματος και η καταληκτική ημερομηνία υποβολής αιτήσεων περιλαμβάνονται στη Δημόσια Πρόσκληση Νο 7/2015 που έχει αναρτηθεί στον ειδικό διαδικτυακό τόπο του ΟΑΕΔ www.oaed.gr

Την Τρίτη 8 Δεκεμβρίου 2015 ξεκινά η υποβολή αιτήσεων για τις Διοικητικές Περιφέρειες Αττικής, Κεντρικής Μακεδονίας, Δυτικής Μακεδονίας, Νότιου Αιγαίου και Στερεάς Ελλάδας. Το κόστος υλοποίησης του προγράμματος για τις θέσεις που αφορούν τις συγκεκριμένες περιφέρειες θα καλυφθεί από τον προϋπολογισμό του ΟΑΕΔ.

Οι λεπτομέρειες, οι όροι υλοποίησης του προγράμματος και η καταληκτική ημερομηνία υποβολής αιτήσεων περιλαμβάνονται στη Δημόσια Πρόσκληση Νο 8/2015 που έχει αναρτηθεί στον ειδικό διαδικτυακό τόπο του ΟΑΕΔ www.oaed.gr.